《复次韵酬叶翰林见寄》
宋代·程俱

渭川十顷青，上谷千灶墨。县河供拂石，濡笔应未足。

公初入承明，神采映冰玉。孤芳信难群，廉士故可辱。

虚怀得逢蒙，泛爱近藉福。终然翟公题，正堕杨朱哭。

于今十年后，犹作一麾出。何当还宣温，不用求钓筑。

遥知西湖柳，蔽芾谁敢秃。应馀金石文，会使天雨粟。

留连借三辅，夏木今再绿。斯文咏公归，怅望非我独。

羁怀老无堪，览卷百忧触。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。